# ג'וליוס אפשטיין

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ג'וליוס ג'יי. אפשטיין (22 באוגוסט 1909 – 30 בדצמבר 2000) – תסריטאי אמריקני, אשר ביחד עם אחיו פיליפ אפשטיין שימש כזוג תסריטאים אשר יצרו סרטים הוליוודיים מצליחים. במיוחד ידוע הזוג אפשטיין כחלק מצוות היוצרים של הסרט "קזבלנקה (1942), עליו זכו בפרס האוסקר. גם לאחר מות אחיו פיליפ בשנת 1952 המשיך ג'וליוס בעשייה קולנועית, היה מועמד לפרס האוסקר פעמיים נוספות, והיה פעיל עד לתחילת שנות ה-80. בשנת 1998 קיבל את פרס איגוד המבקרים של לוס אנג'לס על מפעל חיים.

אפשטיין ואחיו פיליפ הגיעו לחוף המערבי של ארצות הברית בשנת 1933 לאחר שסיימו לימודי עיתונאות. בתחילה החלו כותבים ללא קרדיט בסרטים של אולפני האחים וורנר, ובשנת 1935 חתמו על הסכם עם האולפנים, שהביא ליצירת שורת להיטים.

הזוג אפשטיין היה ידוע ביחסי האהבה-שינאה שהיו להם עם ג'ק וורנר, ראשם רב העוצמה של אולפני האחים וורנר. הוא לא יכל להתווכח עם הצלחתם המסחרית, אך ראה בצרות עין את הרגליהם האישיים, שעות עבודתם, ואורח חייהם הבוהמייני. בשנת 1952 בעת ציד המכשפות של הסנאטור ג'וזף מקארתי, מסר וורנר באקט של נקמנות את שמם של השניים לועדה "לחקירת פעולות אנטי אמריקניות". הם מעולם לא התבקשו להעיד בפני הועדה, אך בשאלון שקיבלו, השיבו לשאלה אם אי פעם היו חברים ב"ארגון חתרני" בתשובה – "כן. האחים וורנר".

תפקידם של הזוג אפשטיין באולפני וורנר היה ליצור להיטים עבור הכוכבים שוורנר חפץ בקידומם. כך, למשל, כתבו את הלהיט "בלונדינית התות" על מנת לקדם את ריטה הייוורת'. לאחר עזיבת האולפנים בתחילת שנות החמישים, ומותו של אחיו, המשיך אפשטיין בקריירה משגשגת. סרטו האחרון "ראובן ראובן" משנת 1983 היה אחד המוצלחים בקריירת הכתיבה שלו, והעניק לו את המועמדות הרביעית לפרס האוסקר.

## [עריכה] פילמוגרפיה נבחרת

- "בלונדינית התות" (1941) – שיתוף פעולה עם אחיו פיליפ. מלודרמה קומית תקופתית המספרת על רופא שיניים בברוקלין בתחילת המאה העשרים התוהה אם נישא לאישה הנכונה, בהשתתפות ג'יימס קאגני, אוליביה דה האבילנד וריטה הייוורת'.

- "האיש שבא לסעוד" (1942) בשיתוף פעולה עם פיליפ. קומדיה מענגת על שדר רדיו בעל לשון חדה המטיל אימה על תושבי בית בו עליו להתארח למשך זמן מה. בהשתתפות בטי דייויס.

- "יאנקי דודל דאנדי" (1942) בשיתוף פעולה עם פיליפ. להיט תקופתי שזכה להצלחה רבה. ביוגרפיה של שחקן הוודוויל ג'ורג' מ. כוהן, בהשתתפות ג'יימס קאגני, ובבמויו של מייקל קורטיז. הפיק האל וואליס. צוות זה של במאי – כותבים – מפיק, אחראי אף להצלחתו של הסרט "קזבלנקה".

- "קזבלנקה (1942 בשיתוף פעולה עם פיליפ וכותבים נוספים. עיבוד למחזה מאת מורי ברנט וג'ואן אליסון, שהפך לאחת מהקלסיקות ההוליוודיות הגדולות ביותר של כל הזמנים. המפרי בוגרט הינו בעל מועדון לילה בקזבלנקה תחת שלטון צרפת של וישי, הנקרע בין אהבתו לאילזה (אינגריד ברגמן) ובין הצורך לסייע לבעלה לוחם המחתרת ויקטור לאזלו (פאול הנרייד). הסרט זיכה את הזוג אפשטיין בפרס האוסקר.

- "רעל ותחרה" (1944) שוב שיתוף פעולה עם פיליפ. סרטו של הבמאי פרנק קאפרה הינו קומדיה על שדר ספורט (קרי גראנט), הנאלץ להתמודד עם זוג דודות שהן רוצחות סידרתיות, ועם אחיו המשוחק על ידי בוריס קארלוף שהינו פושע אכזר, ועוזרו הנאמן פיטר לורה שיחד היוו שניים מן הפושעים המפחידים ביותר בהוליווד של אותה התקופה. סרט זה שופע המצאות קומיות, והינו דוגמה לשנינותם של הזוג אפשטיין.

- "פיט וטילי" (1972) סיפור אהבה של שתי דמויות אקסצנטריות. שילוב של דרמה וקומדיה בכיכובם של וולטר מתאו וקרול ברנט. הסרט העניק לאפשטיין מועמדות נוספת לפרס האוסקר.

- "צלב הברזל" (1977) יצירתו האלימה של הבמאי סם פקינפה העוסקת בלחימה בחזית המזרחית במלחמת העולם השנייה.

- "ראובן ראובן" (1983) דרמה קומית העוסקת במשורר שיכור ואובדני (טום קונטי). סרטו האחרון של אפשטיין הקנה לו מועמדות נוספת לפרס האוסקר.

## [עריכה] קישורים חיצוניים

- ג'וליוס אפשטיין, במסד הנתונים הקולנועיים IMDb (באנגלית)

מקור: http://he.wikipedia.org../../../%D7%92/27/%D7%95/%D7%92%27%D7%95%D7%9C%D7%99%D7%95%D7%A1_%D7%90%D7%A4%D7%A9%D7%98%D7%99%D7%99%D7%9F.html

קטגוריות: תסריטאי קולנוע | זוכי אוסקר: תסריטאים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch